RESOLUCIÓN do 7 de maio de 2026, da Dirección Xeral de Urbanismo, pola que se fai pública a aprobación definitiva da delimitación do solo do núcleo rural de Bustelo, no concello de Dumbría.
Consellería de Vivenda e Planificación de Infraestruturas — III. Outras disposicións — 20/05/2026

E
n cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 22 de setembro, polo que se aproba o seu regulamento, faise pública a aprobación definitiva da delimitación do solo de núcleo rural de Bustelo, no concello de Dumbría, mediante a Orde da Consellería de Vivenda e Planificación de Infraestruturas do 6 de maio de 2026, que figura como anexo.
Unha vez inscrita a devandita delimitación de solo de núcleo rural no Rexistro de Ordenación do Territorio e Planeamento Urbanístico de Galicia, a documentación íntegra do mesmo, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Así mesmo, o informe ambiental estratéxico e a demais documentación do procedemento de avaliación ambiental da referida modificación poderá ser consultada na seguinte ligazón:
https://medioambiente.xunta.gal/busca-por-palabra-clave?p_p_id=aaeKeyword_WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_p_col_count=1&_aaeKeyword_WAR_aae__spage=%2Fportlet_action%2Faae%2FdetalleProxecto%3Fid%3D2592&_aaeKeyword_WAR_aae_id=2592
Santiago de Compostela, 7 de maio de 2026
O Concello de Dumbría remite a delimitación do solo de núcleo rural referido en solicitude da súa aprobación definitiva, conforme o previsto no artigo 78.2.d) da Lei 2/2016, do solo de Galicia (LSG), e o artigo 191.1.d) do seu regulamento, aprobado polo Decreto 143/2016 (RLSG).
Analizada a documentación achegada e, vista a proposta literal que eleva a Dirección Xeral de Urbanismo, resulta:
Antecedentes:
• O Concello de Dumbría carece dun instrumento de planeamento xeral. Foron aprobadas seis delimitacións de solo de núcleo rural entre 2012 e 2015, ao abeiro da Lei 9/2002, de ordenación urbanística e protección do medio rural de Galicia; e a do núcleo de Salgueiros, aprobada definitivamente o 7.10.2025, ao abeiro da LSG.
• A conselleira de Vivenda e Planificación de Infraestruturas resolveu mediante a Orde do 3.10.2025 non aprobar definitivamente a delimitación, por non ter cumprido as condicións impostas no informe favorable da Axencia Galega de Infraestruturas (AXI) do 13.1.2025.
• O Concello de Dumbría achega nova documentación o 30.1.2026, que inclúe un novo proxecto subscrito polo arquitecto Isidro López Yáñez, aprobado provisionalmente polo Pleno municipal na sesión do 14.1.2026, logo do informe favorable da AXI do 16.12.2025.
• O Servizo Provincial de Urbanismo formulou un requirimento documental o 25.2.2026, que foi cumprido polo Concello o 27.2.2026.
Obxecto e descrición do proxecto:
• O obxecto do expediente é delimitar o núcleo rural de Bustelo, da parroquia de Salgueiros, nun concello carente de planeamento xeral. Aparece na súa parte tradicional nas fotografías do voo americano de 1956-57, contando cun entramado viario tradicional, modificado parcialmente pola concentración parcelaria.
• Delimítase un núcleo de 9,18 ha, con 32.770 m2 de solo de núcleo rural tradicional e 59.087 m2 de solo de núcleo rural común. As parcelas mínimas son 900 m2 tanto no solo de núcleo rural tradicional coma no común e as frontes mínimas de 12 m e 16 m, respectivamente, agás, nos dous tipos, casos excepcionais debidamente xustificados de parcelas inferiores situadas entre outras xa edificadas que imposibilitan acadar a parcela mínima.
• O núcleo vén identificado no Plan básico autonómico vixente (PBA), que recolle as seguintes afectacións: estrada autonómica (AC-552), augas (zona de policía de leitos), enerxía (liñas eléctricas), concentración parcelaria (acordo firme, código 150343380, Salgueiros (Dumbría) afecta todo o núcleo), patrimonio cultural (un hórreo catalogado no PBA). De acordo co PBA, está fóra do ámbito do POL, non hai espazos naturais nin áreas de interese paisaxístico.
Análise e consideracións:
• O núcleo de Bustelo conta cun topónimo incluído no Nomenclátor da provincia da Coruña aprobado polo Decreto 189/2003, do 6 de febreiro, e aparece na cartografía do Plan básico autonómico aprobado polo Decreto 83/2018, do 26 de xullo (artigo 23.1 da LSG e no 33.1 do RLSG). No sistema de asentamentos das Directrices de ordenación do territorio, aprobadas polo Decreto 19/2011, é unha «pequena entidade de poboación» (directriz excluínte 1.3.1.d).
• O proxecto aprobado provisionalmente o 14.1.2026 reflicte correctamente o dominio público viario conforme o informe favorable da AXI do 16.12.2025.
A competencia para resolver sobre a aprobación definitiva das delimitacións de solo de núcleo rural corresponde á conselleira de Vivenda e Planificación de Infraestruturas, de conformidade cos artigos 78.2.d) da LSG e 191.1.d) do RLSG, en relación co Decreto 42/2024, do 14 de abril, polo que se establece a estrutura orgánica da Xunta de Galicia, e o Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
En consecuencia, e visto o que antecede,
1. Aprobar definitivamente a delimitación do solo de núcleo rural de Bustelo, no concello de Dumbría.
2. De conformidade co artigo 88 da Lei 2/2016, do 10 de febreiro, do solo de Galicia, e artigo 212.1 do seu regulamento, a Dirección Xeral de Urbanismo inscribirá de oficio a delimitación no Rexistro de Ordenación do Territorio e Planeamento Urbanístico de Galicia.
3. De conformidade cos artigos 82 da Lei 2/2016, do 10 de febreiro, do solo de Galicia, e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas da delimitación do núcleo rural aprobadas definitivamente.
Notifíquese esta orde ao Concello e publíquese no
Diario Oficial de Galicia
.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.